Fyns Politi slog i dag til mod en større gruppe, der er mistænkt for at stå bag organiseret produktion og salg af skunk. Aktionen foregik i et samarbejde med Syd- og Sønderjyllands Politi, Sydøstjylland, Rigspolitiet samt svensk politi.

Under dagens aktion ransagede politiet to væksthuse i Jylland, hvor der blev produceret skunk, ligesom politiet også har ransaget en række adresser i Jylland, på Fyn og i Sverige.

I alt 15 personer er blevet anholdt på Fyn, i det sydlige Jylland samt i det sydlige Sverige. De er alle sigtet for organiseret produktion og/eller handel med skunk og vil formentlig først blive fremstillet i grundlovsforhør i morgen.

- Anholdelserne i dag er et resultat af en længerevarende og målrettet efterforskning her i Fyns Politi. Dagens koordinerede aktion ligger i forlængelse af tidligere anholdelser i det vietnamesiske miljø, hvor syv personer i øjeblikket sidder varetægtsfængslet, siger vicepolitiinspektør Thomas Anderskov Riis fra Fyns Politi i en pressemeddelelse.